
Besąlyginė nuomonė dėl finansinių  ataskaitų rinkinio 

Mes atlikome VšĮ Birštono būsto energijos taupymo agentūros 2020 metų finansinių ataskaitų rinkinio auditą.
Mūsų nuomone, VšĮ Birštono būsto energijos taupymo agentūros 2020 metų  finansinių ataskaitų rinkinys parodo tikrą ir teisingą Įstaigos 2020 m. gruodžio 31 d. finansinę būklę, 2020 metų veiklos rezultatus, grynojo turto pokyčius ir pinigų srautus pagal Lietuvos Respublikos viešojo sektoriaus apskaitos ir finansinės atskaitomybės standartus.
Pagrindas   besąlyginei  nuomonei pareikšti dėl finansinių  ataskaitų  rinkinio
Auditą atlikome pagal Valstybinio audito reikalavimus, tarptautinius audito standartus ir tarptautinius aukščiausiųjų audito institucijų standartus. Mūsų atsakomybė pagal šiuos standartus išsamiai apibūdinta šios išvados skyriuje „Auditoriaus atsakomybė“. Esame nepriklausomi nuo audituojamo subjekto pagal Savivaldybių kontrolierių profesinės etikos kodeksą, Savivaldybės kontrolės ir audito tarnybos valstybės tarnautojų tarnybinės etikos taisykles ir įvykdėme kitus šiame kodekse nustatytus etikos reikalavimus. 

Mes tikime, kad mūsų surinkti audito įrodymai yra pakankami ir tinkami mūsų nuomonei pagrįsti.
Vadovybės atsakomybė už  finansinių  ataskaitų  rinkinį
Įstaigos steigėja yra Birštono savivaldybė, o savininko teises ir pareigas įgyvendina Savivaldybės taryba. Savininko kompetencija tvirtinti metinę finansinę atskaitomybę. Įstaigos vadovas – direktorius – vienasmenis valdymo organas, atsakingas už įstaigos finansinių ataskaitų  rinkinio parengimą ir teisingą  pateikimą Įstaigos savininkui pagal  Lietuvos  Respublikos  viešojo  sektoriaus apskaitos ir  finansinės  atskaitomybės standartus, bei tokią vidaus kontrolę, kokia, vadovybės nuomone, yra būtina parengti finansines ataskaitas be reikšmingų iškraipymų dėl  apgaulės  ar klaidos.  
Auditoriaus atsakomybė
Mūsų tikslas yra gauti pakankamą užtikrinimą, kad VšĮ Birštono būsto energijos taupymo agentūros 2020 metų finansinių ataskaitų rinkinys, kaip visuma nėra reikšmingai iškraipytas dėl apgaulės ar klaidos, ir išleisti auditoriaus išvadą, kurioje pateikiama mūsų nuomonė. Pakankamas užtikrinimas – tai aukšto lygio užtikrinimas, o ne garantija, kad reikšmingą iškraipymą, jeigu jis yra, visada galima nustatyti per auditą, kuris atliekamas pagal Valstybinio audito reikalavimus, tarptautinius audito standartus. Iškraipymai, kurių gali atsirasti dėl apgaulės ar klaidos, laikomi reikšmingais, jeigu galima pagrįstai numatyti, kad atskirai ar kartu jie gali turėti didelės įtakos vartotojų ekonominiams sprendimams, priimamiems remiantis finansinėmis ataskaitomis.
Išsamesnis auditoriaus atsakomybės apibūdinimas pateiktas Birštono savivaldybės interneto tinklapyje adresu: http://birstonas.lt/savivaldybe/struktura-ir-kontaktai/kontroles-ir-audito-tarnyba-2/.

Šis apibūdinimas yra sudedamoji auditoriaus išvados dalis.

Audito išvadą teikiame kartu su audito ataskaita.

